Geen borgtog vir ‘wêreldburger’ Iqbal SharmaIqbal Sharma in die beskuldigdebank. (Foto: Verskaf) Iqbal Sharma, voormalige raadslid van Transnet en sakevennoot van die Gupta-familie, is vanmiddag borgtog in die Bloemfonteinse landdroshof geweier. Dít nadat die Nasionale Vervolgingsgesag (NVG) se ondersoekdirektoraat (OD) in die hof aangedui het dat Sharma ŉ vlugrisiko is en hom as ’n “wêreldburger” bestempel het. Volgens die direktoraat het Sharma versuim om bekend te maak dat hy tussen 26 Augustus 2016 en 8 Desember 2016 altesame R264 459 241 aan Issar Global in die Verenigde Arabiese Emirate (VAE) oorgedra het. Sharma het sedert 2010 meer as 100 vlugte van en na lughawens in die VAE gehaal. Sindisiwe Seboka, woordvoerder van die ondersoekdirektoraat, sê die hof het ook gehoor dat die hoëprofiel-sakeman se Suid-Afrikaanse bates maar 10% van sy totale bates beslaan. “Sharma is ŉ burger van die wêreld en het verbintenisse met verskeie buitelandse lande. Hy praat ook drie verskillende internasionale tale waaronder Frans, Oerdoe en Hindi,” sê Seboka. Maroela Media het vroeër berig Sharma, Peter Thabethe, voormalige Vrystaatse hoof van die departement van landelike ontwikkeling, en twee ander amptenare is verlede Woensdag deur die Valke in hegtenis geneem in verband met die omstrede Estina-suiwelprojek. Sharma se medebeskuldigdes is al drie op borgtog van R10 000 vrygelaat. Daar is altesame 17 beskuldigdes wat in die saak aangekla word, onder wie vier Gupta-familielede wat tans in die buiteland sit. Dit sluit in Atul Gupta, Rajesh Kumar Gupta, Chetali Gupta en Arti Gupta. Volgens die klagstaat is sowat R25 miljoen tussen 1 November 2011 en 28 Februarie 2012 deur die departement aan die maatskappy Nulane Investments 204 betaal om ŉ ondersoek te doen om te bepaal of die Estina-suiwelprojek uitvoerbaar is. Sharma is ŉ direkteur van Nulane. Nulane het die opdrag aan ŉ maatskappy, Deloitte Consulting (Edms.) Bpk., wat die ondersoek teen ŉ bedrag van R1,5 miljoen gedoen het, uitgekontrakteer. Dinesh Patel, die vyfde verdagte in die saak, Sharma se swaer en ŉ verteenwoordiger van Nulane Investments, sal weens gesondheidsredes volgende week in die hof verskyn. Al die beskuldigdes sal na verwagting op 5 Julie weer saam in die Bloemfonteinse landdroshof verskyn. Seboka sê die direktoraat het sy ondersoek afgehandel en is gereed om die dossier aan die verdediging oor te gee om so spoedig moontlik met die verhoor te begin.